Dómsmál vegna innheimtu gjaldfallina lána vegna jarða á Mýrum Í dag er áætluð fyrirtaka í skuldamáli í Héraðsdómi Reykjavíkur . Stefnandi málsins er fyrirtækið Drómi og er það til komið vegna innheimtu skuldar vegna jarðakaupa fimm einstaklinga sem allir eru fyrrverandi stjórnendur í Kaupþingi . Það eru þeir Hreiðar Már Sigurðsson , Ingólfur Helgason , Sigurður Einarsson , Steingrímur P. Kárason og Magnús Guðmundsson . Einnig er félögunum Hvítstaðir ehf. og Langárfossi ehf. stefnt . Forsaga dómsmálsins er sú að árið 2003 stofnuðu fimmmenningarnir félagið Hvítstaði til kaupa á samnefndri jörð og fleiri jörðum við Langá á Mýrum , en jarðirnar voru ætlaðar undir sumarhús en þeim fylgir einnig mikil laxveiðihlunnindi . Síðar keypti félagið Langárfoss fyrir 300 milljónir króna , en eina eign Langárfoss var samnefnd jörð sem hafði verið keypt á 85 milljónir tveimur árum áður en henni fylgja mikil laxveiðihlunnindi . Árið 2005 bauð Sparisjóður Mýrasýslu upp helming jarðarinnar Grenja sem sparisjóðurinn hafði fengið frá Borgarbyggð í makaskiptum fyrir aðra eign . Eigendur hins helmings Grenja buðu að staðgreiða 55 milljónir króna fyrir jörðina , sem var matsverð hennar þá . Ellefu boð voru lögð fram af félaginu Hvítstöðum í jörðina , bæði undir og yfir matsverði . SM tók tilboði Hvítstaða upp á tæpar 70 milljónir og lánaði sparisjóðurinn sjálfur félaginu til kaupanna með fimm ára kúluláni . Skuldin sem innheimta á með dómsmálinu , er til komin vegna kúlulána frá Sparisjóði Mýrasýslu og SPRON , sem Drómi á nú . Sparisjóður Mýrasýslu lánaði félaginu samtals tæpar 100 milljónir króna og SPRON rúmar 300 milljónir . SPRON lánið átti að greiðast árið 2010 en var endurfjármagnað í desember 2008 og átti þá að greiðast árið 2013 . Það lán gekk svo inn til Dróma og ekki hefur verið staðið við vaxtagreiðslur af því . Sökum þess hefur Drómi höfðað innheimtumálið á hendur Kaupþings-stjórnendunum fimm til að innheimta lánið sem nú er um milljarður króna samkvæmt heimildum Skessuhorn .